**Predkladacia správa**

Návrh zákona o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „návrh zákona“) sa predkladá na rokovanie vlády Slovenskej republiky z dôvodu potreby implementácie nariadenia Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (Ú. v. EÚ L 317, 4.11.2014) (ďalej len „nariadenie Európskej únie“).

Slovenská republika mala podľa čl. 30 nariadenia Európskej únie stanoviť pravidlá upravujúce sankcie za porušenie nariadenia Európskej únie a oznámiť tieto pravidlá Európskej komisii do 2. januára 2016. Vzhľadom k tomu, že Slovenská republika si uvedenú povinnosť nesplnila, Európska komisia zaslala dňa 24. 1. 2019 Slovenskej republike formálne oznámenie, ktorým Európska komisia začala nové konanie o porušení zakladajúcich zmlúv EÚ, vedené podľa čl. 258 Zmluvy o fungovaní Európskej únie pod číslom 2018/2322. Návrh zákona bol v Hospodárskej a sociálnej rade SR prerokovaný dňa 15. 8. 2016 a v Legislatívnej rade vlády SR dňa 16. 8. 2016. Z dôvodu nevyriešených rozporov s Ministerstvom pôdohospodárstva a rozvoja vidieka SR, týkajúcich sa financovania akčných plánov odstraňovania inváznych druhov, však návrh zákona následne nebol predložený na rokovanie vlády SR

Návrh zákona v súlade s nariadením Európskej únie ustanovuje pravidlá na prevenciu, minimalizáciu a zmiernenie nepriaznivého vplyvu introdukcie a šírenia inváznych nepôvodných druhov na biodiverzitu a súvisiace ekosystémové služby, ako aj ľudské zdravie, bezpečnosť a hospodárstvo. V právnom poriadku Slovenskej republiky je problematika inváznych nepôvodných druhov rastlín a živočíchov upravená predovšetkým v ustanoveniach § 7a a 7b zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“). Návrh zákona vo svojom znení predmetné ustanovenia zákona č. 543/2002 Z. z. reflektuje a v súvislosti s implementáciou nariadenia Európskej únie ich príslušne dopĺňa.

Návrh zákona bol predmetom medzirezortného pripomienkového konania, pričom jeho výsledky sú uvedené vo vyhodnotení pripomienkového konania. Na rokovanie Legislatívnej rady vlády SR sa návrh zákona predkladá opätovne z dôvodu vykonania zmien vo viacerých ustanoveniach najmä v reakcií na vznesené pripomienky Ministerstva pôdohospodárstva a rozvoja vidieka SR; návrh zákona sa predkladá bez rozporov.

Návrh zákona nie je predmetom vnútrokomunitárneho pripomienkového konania.

Návrh zákona bude mať pozitívny a negatívny vplyv na rozpočet verejnej správy,   negatívny vplyv podnikateľské prostredie. Návrh zákona bude mať pozitívny vplyv na životné prostredie. Sociálne vplyvy, vplyvy na informatizáciu spoločnosti a vplyvy na služby pre občana sa nepredpokladajú.

Návrh zákona je v súlade s Ústavou Slovenskej republiky, ústavným zákonmi a nálezmi ústavného súdu, zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná, a súčasne je v súlade s právom Európskej únie.

Dátum účinnosti návrhu zákona sa navrhuje na 1. augusta 2019.